Միշա Ղազարյան

Միշա Արիստակեսի  Ղազարյան (), հայ աստղաֆիզիկոս։ Ֆիզիկա-մաթեմատիկական գիտությունների դոկտոր (1990), պրոֆեսոր (1988)։

Կենսագրություն 
Միշա Ղազարյանը ծնվել է 1932 թվականի մարտի 5-ին, Մարալիկ (այժմ Շիրակի մարզ) գյուղում։ 1958 թվականին ավարտել է Երևանի պետական համալսարանը։ 1958-1980 թվականներին աշխատել է Բյուրականի աստղադիտարանում։ 1968 թվականին Գրիգոր Գուրզադյանի ղեկավարությամբ պաշտպանել է թեկնածուական թեզը, 1990 թվականին արժանացել է ֆիզիկա-մաթեմատիկական գիտությունների դոկտորի գիտական աստիճանի։ 1968 թվականից դասավանդում է ԵՊՀ ֆիզիկայի ֆակուլտետի աստղաֆիզիկայի ամբիոնում, 1990 թվականից` պրոֆեսոր։ Ղազարյանը բազմաթիվ դիպլոմային, մագիստրոսական և թեկնածուական թեզերի ղեկավար է։ 1980-1990 թվականներին միաժամանակ ղեկավարել է Երևանի պետական համալսարանի արհեստական արբանյակների դիտողական կայանը։ Միջազգային աստղագիտական միության, Եվրոպական և Հայկական աստղագիտական ընկերությունների անդամ է։ 1994-2005 թվականներին եղել է Երևանի պետական համալսարանի աստղաֆիզիկայի ամբիոնի վարիչ, աստղաֆիզիկայի ամբիոնի պրոֆեսոր է։

Աշխատանքները վերաբերում են աստղերի, միգամածությունների և գալակտիկաների ֆիզիկային։ Հայտնաբերել է մոլորակաձև միգամածություններ, ուլտրամանուշակագույն ավելցուկով գալակտիկաներ (հայտնի են «Ղազարյանի գալակտիկաներ» անվամբ), փոփոխական և H11 աստղեր, ուսումնասիրել դրանց ֆիզիկական առանձնահատկությունները։ Ստացել է մի շարք արժեքավոր դիտողական արդյունքներ միգամածությունների ֆիզիկայի, փոփոխական աստղերի, Վոլֆ-Ռայե տիպի աստղերի, կարմիր աստղերի և ԳՄ ավելցուկով գալակտիկաների վերաբերյալ։ Հրապարակել է բազմաթիվ գիտական աշխատանքներ։

Անդամակցություն 
 Միջազգային աստղագիտական միության անդամ։ 
 Եվրոպական և Հայկական աստղագիտական ընկերությունների անդամ։
ԵՊՀ ֆիզիկայի ֆակուլտետի գիտական խորհրդի անդամ
Բյուրականի աստղաֆիզիկական աստղադիտարանին կից գիտական աստիճաններ շնորհող խորհրդի անդամ

Մրցանակներ 
 Բյուրականի աստղաֆիզիկական աստղադիտարանի կողմից հայտարարված 1-ին կարգի և լավագույն աշխատանքի մրցանակներ
 ԵՊՀ-ում առաջին անգամ գիտական աշխատանքների համար հայտարարված մրցույթի 1-ին կարգի մրցանակ, 1979

Երկեր 
 Լուսին։ [Մոլորակի բացահայտման և ուսումնասիրման պատմություն], Երևան, Երևանի համալսարանի հրատարակչություն, 1979 (համահեղինակ)։
 Աստղերի ջերմաստիճանների որոշման մեթոդները։ Ուսումնամեթոդական ձեռնարկ, 1989, տիտղթ. (Միշա Արիստակեսի Ղազարյան)։
 Օրվա մասերի բաժանումը հին և միջնադարյան Հայաստանում։ Երևան, 1990, տիտղթ. (խմբ.՝ Միշա Արիստակեսի Ղազարյան)։
 Անանիա Շիրակացի։ Երևան, Երևանի համալսարանի հրատարակչություն, 1991 (համահեղինակ)։

Ծանոթագրություններ 

Հայ աստղաֆիզիկոսներ
Ֆիզիկամաթեմատիկական գիտությունների դոկտորներ
Հայ պրոֆեսորներ